SL Uradni list Evropske unije L 164/1

UREDBA SVETA (ES) št. 953/2005

z dne 21. junija 2005

o sklenitvi Protokola o določitvi možnosti ribolova in finančnem nadomestilu, predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale, za obdobje od 1. julija 2004 do 30. junija 2007

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 v povezavi s členom 300(2) in prvim pododstavkom člena 300(3) Pogodbe,

ob upoštevanju predloga Komisije,

ob upoštevanju mnenja Evropskega parlamenta (1),

ob upoštevanju naslednjega:

(1) V skladu s Sporazumom med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale (2) in pred iztekom veljavnosti protokola, priloženega k Sporazumu, pogodbenici začneta pogajanja, da bi z medsebojnim soglasjem določili vsebino protokola za naslednje obdobje in, če je potrebno, spremembe in dopolnitve Priloge.

(2) Pogodbenici sta od 9. do 13. novembra 2003 v Abidžanu izpogajali nov protokol, ki določa možnosti ribolova in finančno nadomestilo. Ta protokol, ki zadeva obdobje od 1. julija 2004 do 30. junija 2007, je bil parafiran 3. marca 2004 v Bruslju.

(3) Potrebno je potrditi razdelitveni ključ za možnosti ribolova med države članice in tudi njihovo obveznost, da prijavljajo svoj ulov.

(4) Ta protokol je treba odobriti –

SPREJEL NASLEDNJO UREDBO:

Člen 1

Protokol o določitvi možnosti ribolova in finančnem nadomestilu, predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale, za obdobje od 1. julija 2004 do 30. junija 2007 (3), se odobri v imenu Evropske skupnosti.

Člen 2

1. S protokolom določene možnosti ribolova se med države članice porazdelijo na naslednji način:

(a) pridneni ribolov: Španija: 1 300 BT (bruto tonaža) na mesec, povprečno letno

(b) ribolov tunov: (i) plovila za ribolov tunov s potegalkami: — Francija: 17 plovil — Španija: 17 plovil (ii) plovila s površinskim parangalom: — Španija: 6 plovil — Portugalska: 5 plovil (iii) plovila za ribolov tunov z ribiško palico: — Francija: 3 plovila.

2. Če prošnje za dovoljenja iz teh držav članic ne izkoristijo vseh možnosti ribolova, določenih s Protokolom, lahko Komisija obravnava prošnje za dovoljenja vseh drugih držav članic.

Člen 3

Države članice, katerih plovila ribarijo na podlagi Protokola, obveščajo Komisijo o količinah vsakega staleža, ujetih v ribolovni coni Slonokoščene obale, v skladu s pravili, ki jih določa Uredba Komisije (ES) št. 500/2001 o podrobnih pravilih za uporabo Uredbe Sveta (EGS) št. 2847/93 o nadzoru ulova z ribiškimi plovili Skupnosti v vodah tretjih držav in mednarodnih vodah (4).

Člen 4

Predsednik Sveta je pooblaščen, da imenuje osebo(-e), pooblaščeno(-e) za podpis Protokola, ki je za Skupnost zavezujoč.

Člen 5

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Luxembourgu, 21. junija 2005. Za Svet Predsednik F. BODEN

(1) Mnenje podano dne 26. maja 2005 (še ni objavljeno v Uradnem listu).

(2) UL L 379, 31.12.1990, str. 3. Sporazum, kakor je bil nazadnje spremenjen s Protokolom o določitvi možnosti ribolova in finančnem nadomestilu, predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale, za obdobje od 1. julija 2000 do 30. junija 2003 (UL L 102, 12.4.2001, str. 3).

(3) UL L 76, 22.3.2005, str. 1.

(4) UL L 73, 15.3.2001, str. 8.